钦定古今图书集成/明伦汇编/官常典/第242卷 > 赵世延
## 钦定古今图书集成/明伦汇编/官常典/第242卷 > 赵世延

按《元史》本传：“世延字子敬，其先雍古族人，居云中北
边。曾祖䵣公，为金群牧使，太祖得其所牧马。䵣公死
之祖按竺迩幼孤，鞠于外。大父术要甲，讹为赵家，因
氏为赵。骁勇善骑射，从太祖征伐有功，为蒙古、汉军
征行大元帅，镇蜀，因家成都。父黑梓，以门功袭父元
帅职，兼文州吐蕃万户达鲁花赤。世延天资秀发，喜”
读书，究心儒者体用之学。弱冠，世祖召见，俾入枢密
院、御史台，肄习官政。至元二十一年，授承事郎、云南
诸路提刑按察司判官，时年二十有四。乌蒙蛮酋叛，
世延会省臣以军讨之，蛮兵大溃，即请降。二十六年，
擢监察御史，与同列五人劾丞相桑哥不法；中丞赵
国辅，桑哥党也，抑不以闻，更以告桑哥。于是五人者
悉为其所挤，世延幸免。奉旨按平阳郡监也先忽都
赃巨万，鞫左司郎中董仲威杀人狱，皆明允。二十九
年，转奉议大夫，出佥江南湖北道肃政廉访司事。敦
儒学，立义仓，撤淫祠，修澧阳县坏堤，严常、澧掠卖良
民之禁，部内晏然。元贞元年，除江南行御史台都事，
丁内艰，不赴。大德元年，复除前官。三年，移中台都事，
俄改中书左司都事。台臣奏仍为都事中台。六年，由
山东肃政廉访副使，改江南行台治书侍御史。十年，
除安西路总管。安西故京兆，省台所治号称会府，前
政壅滞者三千牍。世延既至，不三月，剖决殆尽。陕民
饥，省台议请于朝赈之。世延曰：“救荒如救火，愿先发
廪以赈，朝廷设不允，世延当倾家财若身以偿。”省台
从之，所活者众。至大元年，除绍兴路总管，改四川肃
政廉访使。蒙古军士科差繁重，而军士就戍往来者
多害人，且军官或抑良为奴。世延皆除其弊而正其
罪。又修都江堰，民尤便之。四年，升中奉大夫、陕西行
台侍御史。先是，八百媳妇为边患，右丞刘深往讨之，
兵败而还，坐罪弃市。及是，右丞阿忽台当继行，世延
言：“蛮夷事在羁縻，而重烦天讨，致军旅亡失，诛戮省
臣，藉使尽得其地，何补于国？今穷兵黩武，实伤圣治，
朝廷第当选重臣知治体者，付以边寄，兵宜止勿用。”
事闻，枢密院臣以为用兵国家大事，不宜以一人之
言为兴。辍世延闻之，章再上事，卒罢。皇庆二年，拜江
浙行省参知政事。寻召还，拜侍御史。延祐元年，省臣
奏：“比奉诏，汉人参政用儒者，赵世延其人也。”帝曰：“世
延诚可用，然雍古氏非汉人，其署宜居右。”遂拜中书
参知政事，居中书二十月，迁御史中丞。有旨：省臣自
平章以下，率送之官，其礼前所无有。由是为权臣所
忌，乃用皇太后旨，出世延为云南行省右丞。陛辞，帝
特命仍还御史台，为中丞。三年，世延劾奏权臣太师、
右丞相帖木迭儿罪恶十有三，诏夺其官职。寻升翰
林学士承旨，兼御史中丞。世延固辞，乃解中丞。五年，
进光禄大夫、昭文馆学士，守大都留守。乞补外，拜四
川行省平章政事。世延议即重庆路立屯田物色，江
津、巴县闲田七百八十三顷，摘军千二百人垦之，岁
得粟万一千七百石。明年，仁宗崩，帖木迭儿复居相
位，锐意报复，属其党何志道诱世延从弟胥益儿哈
呼诬告世延罪，逮世延置对。至夔路，遇赦，世延以疾
抵荆门，留就医。帖木迭儿遣使督追至京师，俾其党
锻炼使成狱。会有旨“事经赦原，勿复问。”帖木迭儿更
以他事白帝，系之刑曹，逼令自裁，世延不为动。居囚
再岁，胥益儿哈呼自以所诉涉诬欺，亡去。中书左丞
相拜住屡言世延亡辜，得旨出狱，就舍以养疾。先是，
帝猎北凉亭，顾谓侍臣曰：“赵世延先帝所尊礼，而帖
木迭儿妄入其罪，数请诛之，此殆报私怨耳，朕岂能
从之。”侍臣皆叩头称万岁。帖木迭儿在上京，闻世延

出居于金陵。泰定元年，召还朝，除集贤大学士。明年，
出为江南行台御史中丞。四年，入朝，复为御史中丞，
又迁中书右丞。明年，有旨：“赵世延顷为权奸所诬，中”
书宜遍移天下，昭雪其非辜。仍加翰林学士承旨、光
禄大夫。经筵开，兼知经筵事，选拣劝讲者皆一时名
流，又加同知枢密院事。泰定帝崩，燕铁木儿与宗王、
大臣议：“武宗二子，周王、怀王，于法当立。周王远在朔
漠，而怀王久居民间，备尝艰险，民必归之，天位不可
久虚，不如先迎怀王，以从民望。”八月，即定策迎之于
江陵。怀王即位，是为文宗。当是时，世延赞画之功为
多。文宗即位，世延仍以御史中丞兼翰林学士承旨，
以疾乞归田里，诏不允。天历二年正月，复除江南行
台御史中丞，行次济州。三月，改集贤大学士。六月，又
加奎章阁大学士。八月，拜中书平章政事。冬，世延至
京，固辞，不允。诏以世延年高多疾，许乘小车入内。至
顺元年，诏世延与虞集等纂修《皇朝经世大典》。世延
屡奏：臣衰老，乞解中书政务，专意纂修。帝曰：“老臣如
卿者无几。求退之言，后勿复陈。”四月，仍加翰林学士
承旨，封鲁国公。秋，以疾移文中书致其事，明日即行。
养疾于金陵之茅山。诏征还朝，不能行。二年，改封凉
国公。元统二年，诏赐世延钱凡四万缗。至元改元，仍
除奎章阁大学士、翰林学士承旨、中书平章政事、鲁
国公。明年五月至成都，十一月卒，享年七十有七。至
正二年，赠世延执法佐运翊亮功臣、太保、金紫光禄
大夫、上柱国，追封鲁国公，谥文忠。世延历事凡九朝，
敭历省台，五十馀年，负“经济之资，而将之”以忠义，守
之以清介，饰之以文学。凡军国利病，生民休戚，知无
不言，而于儒者名教，尤拳拳焉。为文章，波澜浩瀚，一
根于理。尝较定律令，汇次《风宪》宏纲，行于世。